KIRJALLINEN KYSYMYS E-0510/03 esittäjä(t): Joan Colom i Naval (PSE) komissiolle. Vaeltajasimpukan leviämisvaara Espanjan kansallisten vesivarojen hallintasuunnitelmaan kuuluvan Ebron rakentamisen yhteydessä.



Virallinen lehti nro 242 E , 09/10/2003 s. 0141 - 0142



KIRJALLINEN KYSYMYS E-0510/03 esittäjä(t): Joan Colom i Naval (PSE) komissiolle (24. helmikuuta 2003) Aihe: Vaeltajasimpukan leviämisvaara Espanjan kansallisten vesivarojen hallintasuunnitelmaan kuuluvan Ebron rakentamisen yhteydessä Vaeltajasimpukka (seeprasimpukka) on simpukkalaji, joka voi horjuttaa vakavasti ympäristön tasapainoa, koska se täyttää levitessään kaikki alustat ja aiheuttaa muutoksia ekosysteemeille. Se voi haitata vakavasti jopa vesihuoltoinfrastruktuurin toimintaa. Ebrossa ne ovat suuri ongelma, joka leviäisi jos saastunutta jokivettä johdetaan muualle. Oikeudelliselta kannalta on lainvastaista tuoda luontoon ympäristön tasapainoa horjuttavia eksoottisia lajeja. Siitä huolimatta Espanjan kansallisten vesivarojen hallintasuunnitelmaan kuuluu Ebron veden juoksuttaminen muihin vesistöihin ilman hankkeen turvallisuuden varmistavan ympäristövaikutusarvioinnin tekemistä. Aikooko komissio tukea rahallisesti hanketta, jolla olisi katastrofaaliset seuraukset ympäristölle? Entä aikooko se tukea suunnitelmaa, jossa ei noudateta vesipuitedirektiivin säännöksiä, eikä pelkästään siksi, että vaikutukset ekosysteemien tilanteelle jätetään huomiotta vaan myös siksi, että valuma-alueen kokonaisvaltaisen käsittelyn ja kustannusten kattamisen periaatteita ei noudateta? Margot Wallströmin komission puolesta antama vastaus (28. maaliskuuta 2003) Komissio viittaa seuraaviin kirjallisiin kysymyksiin annettuihin aikaisempiin vastauksiin: E-2708/02 ja E-2819/02, esittäjä Chris Davis(1); E-0638/02, esittäjä Miquel Mayol i Raynal(2); E-3205/01, esittäjät Alexander de Roo ja muut(3); E-2614/01, esittäjät María Sornosa Martinez ja muut(4); E-2568/00, esittäjä Daniel Varela Suanzez-Carpegna(5). Komissio toteaa yhteenvetona, että se käy Espanjan viranomaisten kanssa laaja-alaista vuoropuhelua varmistaakseen, että Espanjan kansallisen vesivarojen hallintasuunnitelman laatimisen ja lopullisen toteuttamisen yhteydessä noudatetaan yhteisön ympäristölainsäädäntöä, myös vesipuitedirektiiviä(6). Komission rahoituksen (rakennerahastot ja koheesiorahastot) mahdollisesta käytöstä todettakoon, että näihin rahoitusohjelmiin liittyvät säädökset edellyttävät hankkeiden olevan sopusoinnussa yhteisön lainsäädännön ja politiikan kanssa. Komission tehtävänä on valvoa, että sääntöjä ja säädöksiä noudatetaan. Komissio on tietoinen vaeltajasimpukan esiintymisestä Ebro-joen alajuoksulla. Komissio on myös tietoinen siitä, että lajin siirtäminen muihin jokivesistöihin voi aiheuttaa merkittävää vahinkoa ympäristölle ja taloudelle. Jos vettä siirretään Ebron alajuoksulta muihin vesistöihin, on ilmeinen vaara, että vaeltajasimpukkaa kulkeutuu veden mukana. Espanjan viranomaisten on otettava huomioon tämä tärkeä asia suorittaessaan ehdotettujen vesistöjen välisten siirtojen ympäristövaikutusten arviointeja. (1) EUVL C 92 E, 17.4.2003, s. 201. (2) EYVL C 277 E, 14.11.2002. (3) EYVL C 174 E, 20.6.2002. (4) EYVL C 134 E, 6.6.2002. (5) EYVL C 136 E, 8.5.2001. (6) Parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista (EYVL L 327, 22.12.2000).